

26. september 2013

Obrazložitev

**Manager leta 2013 je Igor Hafnar, direktor Savatecha**

Upravni odbor Združenja Manager podeljuje priznanje Manager leta 2013 Igorju Hafnarju, direktorju družbe Savatech, d.o.o.

**Predlog komisije in sklep upravnega odbora**

Komisija v sestavi Tomaž Berločnik, predsednik komisije, in člani Franjo Bobinac, Jože Colarič, Sonja Gole, Sebastijan Piskar, Sonja Šmuc in Dejan Turk, je na podlagi obsežnega gradiva in primerjalne analize kandidatov, ki jo za Združenje Manager pripravlja družba CRMT, ugotovila, da družba Savatech, d.o.o., pod vodstvom direktorja Igorja Hafnarja dosega odlične poslovne rezultate, gradi dobre medsebojne odnose z zaposelnimi, hitro izboljšuje dodano vrednost in se na svetovnem trgu umešča med najboljše v svojih tržnih nišah. Na podlagi teh rezultatov je komisija predlagala upravnemu odboru Združenja Manager, da za prejemnika priznanja Manager leta 2013 imenuje Igorja Hafnarja; upravni odbor je ta predlog soglasno potrdil na seji 12. septembra 2013.

Igor Hafnar je ugledno priznanje prejel na Managerskem kongresu 26. septembra v Portorožu.

**O prejemniku**

Igor Hafnar, univ. dipl. inženir strojništva, je gumarstvu zapisan že od začetka svoje kariere, saj je v kranjski Savi že od leta 1992. Začel je kot konstruktor projektant, kmalu je postal vodja razvoja. Prva zahtevna managerska preizkušnja je prišla leta 2002, ko je bil imenovan za direktorja programa Velo, ki je bil v rdečih številkah. Rezultat njegovega dela je bilo uspešno saniranje in prestrukturiranje Vela. Tak pristop je prenesel tudi na Savatech, ki se mu je kot direktor pridružil leta 2008.

Igor Hafnar je svoje strokovne in voditeljske kompetence kalil predvsem v praksi, pa tudi na London School of Economics ter na številnih strokovnih konferencah in seminarjih. Leta 2010 je prejel naziv za najboljšega managerja v Poslovni skupini Sava.

**Poslovni dosežki**

Hafnar je na čelo Savatecha, ki je takrat štel 846 zaposlenih, stopil leta 2008 ravno v času izbruha finančne krize. Leto pred tem je družba dosegla rekordne prodajne rezultate, a so se v letu 2008 razmere naglo spremenile. Znašli so se ukleščeni med nepričakovanim zastojem na trgu, visokimi zalogami in naraslimi cenami surovin. Kljub temu je v letu 2008 prodaja zaostala za predhodnim letom zgolj za odstotek, so pa udarec občutili v krepkem padcu dobička. Ta se je že naslednje leto početveril, lani pa je čisti poslovni izid znašal 7,07 milijonov evrov, kar je 23-krat več kot leta 2008. Čisti prihodki od prodaje so z dobrih 73 milijonov evrov v letu 2009 zrasli na lanskih 111 milijonov evrov.

Savatech je izvozno usmerjeno podjetje, ki deluje na 60 milijard evrov vrednem svetovnem trgu gumenotehničnih izdelkov. S svojimi gumarskimi izdelki so prisotni v več kot 90 državah. Oskrbujejo avtomobilsko, gradbeno, okoljsko-reševalno panogo, tiskarstvo, panogo bele tehnike in rudarstvo, v zadnjem času pa so vstopili tudi v nove panoge, ki so bolj odporne na krize, kot so kmetijstvo, medicina, civilna zaščita, vojaška industrija in energetika. Čeprav sodijo med manjše regijske nišne igralce v posameznih segmentih dosegajo tudi 5,5 odstotni svetovni tržni delež.

V zadnjih petih letih je opazna tudi skokovita rast dodane vrednosti na zaposlenega. Ta se je od leta 2008, ko je bila z 28.000 evri na zaposlenega pod slovenskim povprečjem, do danes skoraj podvojila in se približala 50 tisoč evrom, kar je Savatech močno približalo najuspešnejšim gumarskim družbam na svetu. Tako močno rast dodane vrednost Igor Hafnar pripisuje številnim aktivnostim, v veliki meri pa tudi pripadnosti zaposlenih, ki so aktivno sodelovali z vodstvom pri iskanju prihrankov v proizvodnji, povečevanju produktivnosti in dvigu kakovosti.

V kriznem obdobju med letoma 2008 in 2009, ko je prodaja upadla za skoraj četrtino, so se usmerili v iskanje notranjih rezerv, dvig kompetenc zaposlenih in spodbujanje inovativnosti. Lani so zabeležili kar 1006 inovacijskih predlogov, ki jih je podalo 45 % zaposlenih. Skupna vrednost prijavljenih predlogov je znašala kar dva milijona evrov, zaposlenim pa so bile izplačane nagrade v višini 170.000 evrov. Poudarek na inovativnosti je v Savatechu očiten skozi številčno okrepljen in reorganiziran razvojni oddelek, ki je usmerjen predvsem v razvoj novih izdelkov in take izboljšave obstoječih, s katerimi pridejo do višjo dodane vrednosti. Za tehnološko inovacijo, nov transportni trak za oljke, so denimo letos prejeli nagrado na mednarodnem sejmu Expoliva. Svojo konkurenčnost v Savatechu krepijo tudi tako, da veliko strojne opreme razvijejo sami z namenom zagotavljanja boljše kakovosti in večje produktivnost, kot jo omogočajo stroji, ki so na voljo tekmecem. Igor Hafnar verjame, da so nova vlaganja tista, ki ohranjajo podjetje v dobri formi, širijo znanje, velikost in promet podjetja.

V Savatechu so svoj razvoj v petletnem obdobju sistematično gradili na več področjih, med katerimi izstopajo povečevanje prodaje, prestrukturiranja izdelčnega spleta z usmeritvijo v izdelke z višjo dodano vrednostjo, partnersko sodelovanje s kupci, zavezanost kakovosti, poudarjen razvoj in vlaganja v vrhunsko tehnološko opremljenost z jasnim ciljem – biti najboljši v izbranih tržnih nišah. Ta strategija se jim je obrestovala tudi po merilu donosnosti kapitala. Če je bil ta leta 2008 le 1,3 %, je leta 2012 narasel na 12,1%, v prvem letošnjem poletju pa je že presegel 15 %, s čimer Savatech dohiteva najboljše v svoji panogi.

Vse to je potrdilo, da je Savatech zaželena naložba, ko je Poslovna skupina Sava objavila namero za odprodajo gumarskega dela. Med več kot desetimi zainteresiranimi podjetji je bil za najboljšega partnerja januarja letos izbrana češka gumarska poslovna skupina ČGS - Česka gumarenska společnost, ki je postala stoodstotna lastnica Savatecha.

Leto 2013 bo za Savatech odlično, saj bodo rezultate v primerjavi z lanskimi boljših v vseh ključnih kategorijah: prihodki bodo višji od lanskih, načrtovani dobiček v višini 7,3 milijona evrov bo presežen, krepijo se tudi drugi ključni kazalniki, kot je dodana vrednost na zaposlenega, marža EBITDA in produktivnost.

**Poudarjene vrednote**

Vrednote, ki jih najbolj spoštuje Igor Hafnar in so del kulture Savatecha, so poštenje, znanje in delo. Da te vrednote živi sam in jih spodbuja tudi pri drugih, so sodelavci potrdili tudi ob merjenju zadovoljstva zaposlenih, kjer je bilo vprašanje vodenja ena najvišje ocenjenih kategorij.

Visoko zaupanje si je vodstvo Savatecha, kjer ima poleg Igorja Hafnarja pomembno vlogo tudi direktorica Vesna Čadež, pridobilo s kakovostnim in zavzetim delom, pa tudi z odnosom do okolja, v katerem Savatech deluje. Podjetje je močan podpornik lokalne družbene skupnosti, še zlasti na področju športa, raziskav in razvoja, ekologije, kulture in dobrodelnosti.

Igor Hafnar je na dosežke, ki jih žanje Savatech, več kot ponosen. Sam pravi, da je uspeh plod skupnega dela zavzete ekipe številnih posameznikov, ki delujejo v isto smer.

**Vizija**

Prihodnost bodo v Savatechu gradili na strokovnih, ustvarjalnih in motoviranih sodelavcih, opreti pa se nameravajo tudi na poslovno skupino ČGS in s tem še poglobiti svojo vpetost v mednarodne gospodarske tokove. Tudi v prihodnje bodo v ospredju naložbe v nove tehnologije, razvoj, trženje in ključne kadre, saj je to podlaga za uresničitev ambiciozne vizije.

Vizija Savatecha je, da bodo še okrepili svoj položaj enega najbolj prilagodljivih nišnih proizvajalcev, kar se bo odrazilo v povprečni osemodstotni letni stopnji rasti in dobičkonosnosti na ravni najboljših svetovnih panožnih igralcev. Leta 2020, napoveduje Igor Hafnar, bo Savatech v izbranih tržnih nišah med prvimi tremi proizvajalci v Evropi.